b'\n_START_ARTICLE_\nHeinrich Harrer\n_START_SECTION_\n\xc5\xbdivljenjepis\n_START_PARAGRAPH_\nSin po\xc5\xa1tnega uslu\xc5\xbebenca Heinrich Harrer je med letoma 1933 in 1938 v Gradcu \xc5\xa1tudiral geografijo in \xc5\xa1port. 1. aprila 1938 je postal \xc4\x8dlan SS s \xc4\x8dinom Oberscharf\xc3\xbchrer, 1. maja 1938 je postal \xc4\x8dlan nacisti\xc4\x8dne stranke NSDAP. Leta 1939 je postal \xc4\x8dlan nem\xc5\xa1ke alpinisti\xc4\x8dne odprave v Himalajo. Tam je bil po izbruhu druge svetovne vojne interniran in je vojno do leta 1944 pre\xc5\xbeivel v tabori\xc5\xa1\xc4\x8du vojnih ujetnikov v Indiji. Tega leta je pobegnil iz internacije in se napotil v Tibet. V glavno mesto Tibeta, Lhaso, je prispel ve\xc4\x8d kot dve leti kasneje in si tam kmalu na\xc5\xa1el mo\xc4\x8dne zaveznike. Kmalu je postal dober prijatelj Dalaj Lame in dobil celo mesto v tibetanski vladi. Leta 1952 je spremljal Dalaj Lamo na begu pred Kitajci. Istega leta je napisal kultno knjigo Sedem let v Tibetu, po kateri je bil leta 1997 posnet tudi film.'